ኣብ ቤተክርስትያን ኦርቶዶክስ ኢትዮጵያ፡ ሃገረ ስብከት ኣዲስ ኣበባ፡ ሓላፊ ምምሕዳር ካህናት ዝኾኑ መልኣከ ህይወት ኣባ ወልደየሱስ ሰይፉ ንቢቢሲ ከም ዘረጋገጽዎ፡ በቲ ጎንጺ ክልተ መንእሰያት ብጥይት ክቕተሉ እንከለው፡ ካልኦት ድማ ቆሲሎም ኣብ ሆስፒታል ደቂሶም ኣለው። መበገሲ እቲ ጎንጺ፡ ኣብቲ ከባቢ ዝርከብ ሓደ ዝተሓጸረ ስፍራ ምዃኑ ንቢቢሲ ዝሓበሩ ነበርቲ እቲ ከባቢ፡ ፖሊስ ንምንታይ ነቲ ስጉምቲ ብለይቲ ክወስዶ ከም ዝመረጸ ሕቶ ኮይኑዎም ምህላው ተዛሪቦም። መልኣከ ህይወት ኣባ ወልደየሱሰ ብዛዕባ እቲ ፍጻመ ንቢቢሲ ክዛረቡ ከለው፡ "ንመንፈሳዊ ክብረ በዓል ምድላዋት እናተገበረ፤ እቲ ሕብረተሰብ ጸሎት እናገበረ እንከሎ እዩ ከባቢ ፍርቂ ለይትን ፈረቓን ፖሊስ ነቲ ስጉምቲ ክወስድ ጀሚሩ" ኢሎም። ዋንነት እቲ ስፍራ ብዝምልከት፡ ቅድሚ ዓሰርተ ዓመት፡ ሕቶ ቀሪቡሉ ኣብ ግዚኡ ብዝነበረ ምቅይያር ሰበስልጣን፡ ምላሽ ከይረኸበ ከም ዝጸንሐ ብምግላጽ ድማ ሃገረ ስብከት ኣዲስ ኣበባ ወግዓዊ ደብዳበ ነቲ ወረዳ ጽሒፉ ይከታተሎ ምንባሩ ሓቢሮም። ንሶም ወሲኾም፡ ስድራቤት ናይ'ቶም በቲ ፍጻመ ዝሞቱ መንእሰያት ብምርካብ ከም ዘጸናንዑን ነቶም ማheሰይቲ ዝወረዶም'ውን ንምርካብ ይፍትኑ ምህላዎም ተዛሪቦም። ቢቢሲ ነቲ ብልክዕ ዘጋጠመን ዝበጽሐ ጉድኣትን ንምጽራይ ናብ ርክብ ህዝቢ ፌደራል ፖሊስ እኳ እንተደወለ፤ ነቲ ጉዳይ ብዝምልከት ንፖሊስ ከተማ ኣዲስ ኣበባ ከዘራርብ እዩ ተሓቢሩ። ሓላፊ ርክብ ህዝቢ ፖሊስ ኣዲስ ኣበባ ኮማንደር ፋሲካ ግና ንተደጋጋሚ ጻውዒት ቴለፎንን ናይ ጽሑፍ መልእኽትን ምላሽ ኣይሃበን። ናብ ርክብ ህዝቢ ምምሕዳር ከተማ ኣዲስ ኣበባ'ውን ዝገበርናዮ ጻውዒት ቴለፎን ምላሽ ኣይረኸበን። ለይቲ እንታይ'ዩ ኣጋጢሙ?
